Molefe wil appelleer; luukse eiendom onder die hamerBrian Molefe. (Foto: ANA) Brian Molefe, voormalige Eskom-bestuurshoof, se regspan het aansoek om verlof tot appèl gedoen teen die hofbeslissing dat hy nagenoeg R10 miljoen aan Eskom se pensioen-en-voorsorgfonds (EPPF) moet terugbetaal. Die hooggeregshof in Pretoria het vroeër die maand beveel dat Molefe R9 985 540,64 moet terugbetaal nadat die verhoor in Maart plaasgevind het. Daar is in 2018 bevind dat Molefe persoonlik betrokke was by die onwettige toekenning van pensioengeld ten bedrae van R30 miljoen, waarvan R10 miljoen daarvan aan hom persoonlik uitbetaal is. Die EPPF het gesê hy sal Molefe se aansoek teenstaan. “Die EPPF glo dat daar geen meriete is in Molefe se appèlaansoek nie, en dat dit ’n poging is om die implementering van die hofbevel te vertraag,” het Shafeeq Abrahams, hoofbeampte van die fonds, gesê. Luukse eiendom op openbare veiling aangebied Dit het intussen aan die lig gekom dat Molefe se luukse eiendom in die Legend Golf & Safari Resort naby Mookgophong in Limpopo, vroeër vanjaar op ’n openbare veiling aangebied is ná ’n hofbevel. Die eiendom van 4 746 m² sou luidens ’n kennisgewing in die Staatskoerant op 22 April opgeveil geword het na ’n hofbevel wat Standard Bank in November bekom het. Volgens die kennisgewing het die agterstallige tariewe en belasting op 31 Januarie R483 633,72 beloop terwyl die agterstallige heffings op 1 Maart reeds R142 630,36 beloop het. Die huis het vyf slaapkamers en vyf badkamers, aldus ’n balju‑kennisgewing. Dit is nie duidelik of die huis wat volgens mediaberigte R8,5 miljoen werd is, wel toe opgeveil is nie.